**Brian Gwynne Horrocks** (født 7. september 1895 i Ranikhet i India, død 4. januar 1985 i Chichester i England) var en britisk generalløytnant.

Horrocks ble utnevnt til *Knight Commander* av *Order of the Bath (KBC)* og *Knight Commander* av *Order of the British Empire*. Han var derved opphøyet i ridderstanden og hadde rett til å føre tiltaleformen *Sir* foran sitt navn. Han ble også tildelt *Distinguished Service Order* og *Military Cross*. Han huskes hovedsakelig for å ha ledet britiske trettiende korps under Arnhem-operasjonen, men også for andre operasjoner under annen verdenskrig. Han tjenestegjorde også i første verdenskrig og deltok i den russiske borgerkrigen , var krigsfange to ganger, og deltok i sommerlekene i Paris 1924. Senere var han programvert på TV, forfattet bøker om militær historie, og ordensgiver i det britiske overhuset (*Black Rod*) i fjorten år.

Liv og virke
------------

### Bakgrunn

Horrocks var sønn av en militærlege som ved hans fødsel var stasjonert i Britisk India. Han ble utdannet ved internatskole i England.

### Militær

Før utbruddet av verdenskrigen ble han offiser, og han ble under krigen satt inn ved Vestfronten. Han ble såret i 1914 i første Flandernslag og havnet i tysk krigsfangenskap. I løpet av fangenskapet lærte han seg russisk.

Etter krigen ble Horrocks sendt til Russland, der han deltok som liaisonoffiser i den russiske borgerkrig. Han ble tatt til fange av Den røde armé og fikk tyfus under det ti måneders lange fangenskapet.

Han deltok i sommerlekene i Paris 1924 i moderne femkamp.

I mellomkrigstiden tjenestegjorde Horrocks i forskjellige enheter i den britiske hær i fedrelandet og i territorialarmeen. I 1931 begynte han ved generalstabsundervisningen ved Staff College Camberley. Deretter fulgte beordringer til personalstabsoffiser i Krigsministeriet (War Office), til stabssjef (brigademajor) ved 5. infanteribrigade i Aldershot og så til lærer ved Staff College.

### Annen verdenskrig

Brian G. Horrocks i Rees i Tyskland.
Da annen verdenskrig utbrøt ble han atter sendt til Frankrike, der han ledet en brigade i den britiske 3. infanteridivisjon under Bernard Montgomery i slaget ved Dunkerque. Senere fulgte innsats som kommandør for 44. (Home Counties) Division og 9th Armoured Division i hjemlandet.

Den 15. august 1942 ble han utnevnt til kommandør for XIII Corps i Nord-Afrika, der han igjen var underlagt Montgomery. Han var med på blant annet slaget ved Alam Halfa og annet slag ved El Alamein. Senere overtok Horrocks fra generalløytnant Miles Dempsey kommandoen over XXX Corps, og deltok da i slaget ved Mareth i Tunisiafelttoget. Han ble såret under et luftangrep i Bizerta. Det tok de følgende 14 måneder før han var klar til innsats igjen.[]

Han ble da satt inn av Montgomery som leder av XXX Corps i slaget ved Falaise. Hans korps rykket deretter inn i Belgia og var med på å innta Brussel (3. september 1944) og Antwerpen (4. september 1944).

Under Arnhem-operasjonen (17.–27. september 1944) hadde hans korps som oppgave å rykke frem for å forenes med fallskjermstyrkene som hadde landet ved Nijmegen og Arnhem. Operasjonen slo feil, og tapene var store. Den planlagte kryssing av Rhinen kunne ikke gjennomføres før i begynnelsen av 1945. Horrocks' korps deltok i 1945 i operasjonene Veritable og Plunder. Han inntok i april Bremen og befridde Lager Sandbostel.

### Etterkrigstiden

Horrocks tjenestegjorde etter krigen i ytterligere fire år, til 1949, i hæren (Western Command in Chester og som kommandant for Den britiske Rhinarmé). Senvirkningene av hans krigsskader fra Bizerta gjorde at han måtte avslutte sin tjeneste.[]

I tiden som fulgte var Horrocks Gentleman Usher of the Black Rod, virket som forfatter og medutgiver av serien *Famous Regiments*, TV-journalist og styreformann i et byggselskap.

Horrocks hadde ervervet det rykte at han var en av den britiske hærs mest pålitelige generaler under annen verdenskrig.[] Han var høyt skattet av sine overordnede og underordnede.[]

Referanser
----------

1. 1 2   Social Networks and Archival Context, SNAC Ark-ID w6c03vz8, besøkt 9. oktober 2017[Hentet fra Wikidata]

Litteratur
----------

* Alanbrooke, Field Marshal Lord (2001). *War Diaries*. London: Weidenfeld & Nicolson. ISBN 0-297-60731-6.
* Alanbrooke, Field Marshal Lord (2005). *Krigsdagbøger 1939-1945*. Rosenkilde. s. 781. ISBN 8791303214.
* Bidwell, Shelford; Graham, Dominick (2004). *Fire-Power – The British Army Weapons & Theories of War 1904 – 1945*. Barnsley: Pen & Sword Books. ISBN 1-84415-216-2.
* French, David (2001). *Raising Churchill's Army*. Oxford: Oxford University Press. ISBN 978-019924630-4.
* Horrocks, Sir Brian (1960). *A Full Life*. Barnsley: Leo Cooper. ISBN 0-85052-144-0.
* Horrocks, Sir Brian (1977). *Corps Commander*. London: Sidgwick and Jackson Limited. ISBN 0-283-98320-5.
* Lamb, Richard (2008). «Brian Horrocks». *Oxford Dictionary of National Biography*. Oxford University Press. doi:10.1093/ref:odnb/31254.
* Roberts, Major-General G.P.B. Basil Liddell Hart, red. «U.S. Combat Studies Institute Battle Report: Alam Halfa». Arkivert fra originalen 21. oktober 2007. Besøkt 22. april 2008.  Arkivert 21. oktober 2007 hos Wayback Machine.
* Mead, Richard (2007). *Churchill's Lions: A Biographical Guide to the Key British Generals of World War II*. Stroud: Spellmount. ISBN 978-1-86227-431-0.
* Neillands, Robin (2005). *The Battle for the Rhine 1944 : Arnhem and the Ardennes : The Campaign in Europe*. London: Cassell. ISBN 0-3043-6736-2.
* Neillands, Robin (2005). *The Desert Rats: 7th Armoured Division, 1940-1945*. London: Aurum Press. ISBN 1-84513-115-0.
* Shepperd, Alan (1991). Keegan, John, red. *Churchill's Generals*. London: Weidenfeld & Nicolson. ISBN 0-297-82066-4.
* Smart, Nick (2005). *Biographical Dictionary of British Generals of the Second World War*. Barnsley: Pen And Sword Books. ISBN 1-84415-049-6.
* Warner, Philip (1984). *Horrocks: The General Who Led From the Front*. London: Hamish Hamilton. ISBN 0-241-11312-1.

Eksterne lenker
---------------

* (en) Brian Horrocks – kategori av bilder, video eller lyd på Commons Rediger på Wikidata

* (en) Brian Horrocks – galleri av bilder, video eller lyd på Commons Rediger på Wikidata
* (en) Brian Horrocks – Olympedia Rediger på Wikidata

|  |  |
| --- | --- |
| Oppslagsverk/autoritetsdata | Deutsche Biographie **·** Nationalencyklopedin **·** VIAF **·** GND **·** LCCN **·** ISNI
 |